钦定古今图书集成/理学汇编/字学典/第096卷 > 王珣
## 钦定古今图书集成/理学汇编/字学典/第096卷 > 王珣

按《晋书王导传》：“导子洽，洽子珣，字元琳，小字法护。从
讨袁真，封东亭侯，转辅国将军，复领太子詹事。时帝
雅好典籍，珣与殷仲堪、徐邈、王恭、郗恢等并以才学
文章见昵。隆安初，迁尚书令，赠车骑将军，开府，谥献
穆。”

按《宣和书谱》：珣三世以能书称。尝梦一人以大笔如
椽与之，既觉，语人云：“此当有大手笔。”于是珣词翰为
时宗师。然当时以弟珉书名尤著，故有“僧弥难为兄”
之语。僧弥，珉之小字也。则知珣之所以见知者不在
书，盖其家范世学乃晋室之所慕者，此珣之草圣亦
有传焉。今御府所藏有二：草书《三月帖》、行书《伯远帖》。